REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/107-19

25. april 2019. godine

B e o g r a d

ZAPISNIK

21. SEDNICE ODBORA ZA ZAŠTITU ŽIVOTNE SREDINE,

ODRŽANE 25. APRILA 2019. GODINE

Sednica je počela u 9,35 časova.

U skladu sa članom 25. stav 2. Poslovnika Narodne skupštine, sednicom je, do izbora predsednika Odbora, predsedavao narodni poslanik Borisav Kovačević, najstariji prisutni član Odbora.

Pored predsedavajućeg, sednici su prisustvovali članovi Odbora: Milena Turk, Aleksandra Jevtić, Maja Gojković, Žarko Bogatinović, Ivana Nikolić, Borka Grubor, Radoslav Cokić, Ljubinko Rakonjac, Snežana Bogosavljević Bošković, Zoran Despotović, Jasmina Karanac, Duško Tarbuk i Nada Lazić, kao i zamenici članova Odbora: Gordana Čomić (zamenik Dejana Nikolića) i Predrag Jelenković (zamenik Jasmine Karanac).

Sednici nisu prisustvovali članovi Odobra: Dejan Nikolić i Nenad Milić.

Za ovu sednicu određen je sledeći

D n e v n i r e d

1. Izbor predsednika Odbora za zaštitu životne sredine.

Pre prelaska na rad po dnevnom redu, sa 13 glasova za (jedan član Odbora nije glasao), usvojen je Zapisnik 20. sednce Odbora za zaštitu životne sredine, održane 3. decembra 2018. godine.

Prva tačka dnevnog reda **- Izbor predsednika Odbora za zaštitu životne sredine**

Predsedavajući Borisav Kovačević konstatovao je da je predsednik Odbora za zaštitu životne sredine Ivana Stojiljković podnela ostavku na funkciju narodnog poslanika 24. decembra 2018. godine, pa je potrebno da Odbor izabere novog predsednika Odbora.

Član Odbora Radoslav Cokić predložio je da se za predsednika Odbora izabere član Odbora Maja Gojković.

U diskusiji koja je usledila, učestvovali su: Maja Gojković, Zoran Despotović, Snežana Bogosavljević Bošković i Ljubinko Rakonjac.

Član Odbora Maja Gojković prihvatila je kandidaturu za predsednika Odbora i istakla da želi da Odbor nastavi sa radom posle duže pauze. Objasnila je da je, na osnovu člana 71. st. 1. i 2. Poslovnika Narodne skupštine, upućen zahtev zameniku predsednika Odbora da sazove sednicu da bi se izabrao predsednik Odbora, imajući u vidu da će Odbor imati ključnu ulogu, jer sledi otvaranje Pregovaračkog poglavlja 27, a postoje i brojni izazovi u ovoj oblasti. Ukazala je na to da želi da pokrene rad Odbora, da se zatraže informacije o radu Ministarstva zaštite životne sredine i da ovo bude jedan od najaktivnijih odbora. Pokrenula je pitanje da li zamenik predsednika Odbora Dejan Nikolić želi da aktivno učestvuje u radu Odbora ili da se neko drugi iz te poslaničke grupe izabere za zamenika predsednika Odbora, jer će joj, ako bude izabrana za predsednika Odbora, biti potrebna pomoć zbog velikog broja obaveza koje kao predsednik Narodne skupštine ima. Predočila je da postoji inicijativa da predstavnik Odbora bude uključen u delegaciju na državnom nivou, koja će učestvovati na Konferenciji u Ženevi o klimatskim promenama, odnosno o izazovima prirodnih katastrofa, za koju je poziv već upućen. Obavestila je Odbor da će uputiti pismo Vladi da je Odbor zainteresovan da neko od članova bude deo te državne delegacije. Najavila je da će se, ako bude izabrana za predsednika Odbora, informisati o svim inicijativama koje su u međuvremenu upućene Odboru.

U diskusiji je ukazano na obaveze koje, kao predsednik Narodne skupštine, ima Maja Gojković, i iznet je stav da je neko drugi od članova Odbora mogao da bude izabran za predsednika Odbora, kako Odbor ne bi bio skoro pet meseci u blokadi, nakon podnošenja ostavke na funkciju narodnog poslanika prethodnog predsednika Odbora. Da je neko drugi predložen za predsednika Odbora i u međuvremenu izabran, Odbor ne bi sve ovo vreme bio u blokadi. Izneto je mišljenje da, imajući u vidu mnogobrojne obaveze koje Maja Gojković ima, Odbor neće imati mogućnost da da veliki doprinos za životnu sredinu u budućem radu.

Predlog za izbor Maje Gojković za predsednika Odbora u diskusiji podržalo je više članova Odbora.

Odbor je, sa 14 glasova za (jedan član Odbora nije glasao) izabrao narodnog poslanika Maju Gojković za predsednika Odbora.

Izabrani predsednik Odbora, Maja Gojković, najavila je sednicu Odbora odmah nakon praznika, u maju. U vezi sa Komisijom za istragu posledica NATO bombardovanja 1999. godine po zdravlje građana Srbije, kao i uticaj na životnu sredinu, sa posebnim osvrtom na posledice koje je ostavila upotreba projektila sa osiromašenim uranijumom, istakla je da smatra da ona, kao predsednik Odbora i predsednik Narodne skupštine, ne treba da bude član ove komisije, već da će u poslaničkoj grupi obaviti konsultacije u vezi sa tim ko bi od članova Odbora mogao da bude novi član Komisije.

Sednica je zaključena u 9,55 časova.

SEKRETAR PREDSEDNIK

Milica Bašić Maja Gojković